3KM लंबे रनवे के लिए मांझी खड्ड पर बनेगा ओवरब्रिज; फिजिबिलिटी और SIA सर्वे शुरू
हिमाचल में कांगड़ा एयरपोर्ट के रनवे की लंबाई बढ़ाने में पेश आ रही सबसे बड़ी दिक्कत को जिला प्रशासन ने दूर कर लिया है। रनवे के एक्सटेंशन में सबसे बड़ी प्रॉब्लम मांझी खड्ड की वजह से आ रही थी। अब इस खड्‌ड पर ओवरब्रिज बनाकर रनवे को लंबा करने की अनुमति मिल गई है।
हिमाचल में कांगड़ा एयरपोर्ट के एक्सटेंशन और रनवे की लंबाई बढ़ाने में पेश आ रही सबसे बड़ी दिक्कत दूर हो गई है। रनवे के एक्सटेंशन में सबसे बड़ी प्रॉब्लम मांझी खड्ड की वजह से आ रही थी। अब इस खड्‌ड पर ओवरब्रिज बनाकर रनवे को लंबा करने की अनुमति मिल गई है।
कांगड़ा के डीसी की अगुवाई वाली कमेटी ने इसके लिए पुणे स्थित सेंट्रल वॉटर एनर्जी रिसर्च सेंटर (CWPRS) से संपर्क साधा था। CWPRS के एक्सपर्ट ने मांझी खड्‌ड पर रिसर्च करने के बाद अपनी रिपोर्ट डीसी को सौंप दी है। इसमें मांझी खड्ड पर कंकरीट का ब्रिज बनाकर रनवे की लंबाई बढ़ाने को मंजूरी दे दी गई है।
दो फेज में बनेगा 3KM लंबा रनवे
इस समय कांगड़ा एयरपोर्ट का रनवे 1376 मीटर लंबा है। पहले फेज में इसकी लंबाई बढ़ाकर 1900 मीटर की जाएगी। सेकेंड फेज में इसे बढ़ाकर 3,010 मीटर किया जाएगा। 3 किलोमीटर से लंबा रनवे बनने के बाद यहां एयरबस320 जैसे बड़े जहाज भी आराम से लैंड कर सकेंगे। इससे कांगड़ा की देश के दूसरे हिस्सों से कनेक्टिविटी बढ़ेगी और हवाई सफर सस्ता होगा।
पूरा गग्गल बाजार आएगा दायरे में
कांगड़ा एयरपोर्ट का रनवे बहुत छोटा है। लोड पेनल्टी के साथ यहां सिर्फ 72 सीटर जहाज ही उतर पाता है। दिन चढ़ने के साथ ही यहां हवाई सेवाएं ऑपरेट करना और मुश्किल हो जाता है क्योंकि हवा गर्म होने का असर लोड पेनल्टी पर आता है। यही वजह है कि यहां से वर्तमान में ज्यादातर फ्लाइट सुबह के समय ही है।
एयरपोर्ट के एक्सटेंशन के दौरान रनवे की लंबाई 3010 मीटर की जानी है। हालांकि पहले फेज में इसे 1900 मीटर लंबा किया जाएगा। सेकेंड फेज में पूरा गग्गल बाजार भी इसके दायरे में आएगा।
रनवे की लंबाई बढ़ाने के लिए मांझी पुल पर ओवरब्रिज बनाने के अलावा उससे आगे प्रस्तावित पठानकोट-मंडी फोरलेन को भी थोड़ा बहुत डायवर्ट करना होगा।
147 हेक्टेयर जमीन पर 1200 घर और स्ट्रक्चर
एयरपोर्ट एक्सटेंशन के लिए कुल 147 हेक्टेयर जमीन एक्वायर की जानी है। इसमें से 122 हेक्टेयर जमीन प्राइवेट और 25 हेक्टेयर सरकारी लैंड है। इसमें फॉरेस्ट और दूसरी तरह की जमीन शामिल है। कांगड़ा के DC डॉ. निपुण जिंदल ने बताया कि जमीन को दो फेज में एक्वायर किया जाएगा। पहले फेज में एक हजार करोड़ रुपए और दूसरे फेज में 2500 करोड़ रुपए की जरूरत होगी।
जो जमीन एक्वायर की जानी है, वह कांगड़ा और शाहपुर उपमंडल में आती है। इस जमीन पर 1200 घर और स्ट्रक्चर हैं। इन्हें सरकारी मैनुअल के हिसाब से मुआवजा दिया जाएगा। सर्किल रेट के हिसाब से इसका मुआवजा 223 करोड़ रुपए बनता है। पहले फेज की वैल्यूएशन की जा चुकी है और सेकेंड फेज की वैल्यूएशन पर काम चल रहा है।
3-4 महीने में शुरू होगा काम
कांगड़ा एयरपोर्ट अथॉरिटी के अनुसार अगले 3-4 महीने में एक्सटेंशन का काम शुरू हो जाएगा। इसके लिए सिविल एविएशन मिनिस्ट्री ने टेक्नो-इकोनॉमिक फिजिबिलिटी स्टडी का जिम्मा वाप्कोस लिमिटेड कम्पनी को दिया है। सोशल इम्पैक्ट असेसमेंट (SIA) का जिम्मा हिमाचल प्रदेश इंस्टीट्यूट ऑफ़ पब्लिक एडमिनिस्ट्रेशन (HIPA) करेगी।
दोनों एजेंसियों के सर्वे चल रहे हैं। इसके बाद वाप्कोस कंपनी राडार और जियो टेक्निकल सर्वे करेगी। दोनों एजेंसियों की रिपोर्ट आते ही प्रशासन जमीन एक्वायर करने की प्रक्रिया शुरू कर देगा। रनवे की लंबाई बढ़ाने के रास्ते में आ रहे 339 से ज्यादा मकान तोड़े जाएंगे।
339 मकान टूटेंगे
PWD ने 339 ऐसे मकान आईडेंटिफाई किए हैं जो एयरपोर्ट और रनवे के एक्सटेंशन के रास्ते में आ रहे हैं। इनमें से 177 मकान कांगड़ा, 155 मकान धर्मशाला और 7 मकान शाहपुर एरिया के हैं। ​​​​​​एयरपोर्ट को लेकर टेक्नो-इकोनॉमिक फिजिबिलिटी स्टडी कर रही कंपनी वाप्कोस लिमिटेड के अर्बन एंड रीजनल प्लानर उज्जवल शर्मा ने बताया कि राडार और जियो टेक्निकल सर्वे होते ही रिपोर्ट सौंप दी जाएगी।
लोकल रोजगार पैदा होंगे
1269 एकड़ में फैला कांगड़ा एयरपोर्ट समुद्र तल से 2492 फीट की ऊंचाई पर है। यहां का मौजूदा रनवे 1372 मीटर लंबा और 30 मीटर चौड़ा है। इस रनवे पर 72 सीटर ATR जहाज ही ऑपरेट हो पाते हैं। अगर रनवे की लंबाई बढ़ाकर 2050 मीटर कर दी जाए तो यहां एयरबस 320 जैसा बड़ा प्लेन भी लैंड हो सकेगा जिसमें 167 पैसेंजर बैठ सकते हैं।
इस समय कांगड़ा एयरपोर्ट पर 2 जहाज पार्क करने की सुविधा है। एयरपोर्ट के साथ 100 एकड़ सरकारी जमीन है जिसमें से 41 हेक्टेयर को एक्वायर किया जाएगा।
बड़े जहाज उतरने से जहां टूरिस्ट बढ़ेंगे वहीं रोजगार भी पैदा होंगे। टैक्सी ऑपरेटरों का काम बढ़ेगा। कांगड़ा घाटी के जो टूरिस्ट स्पॉट अभी तक एक्सप्लोर नहीं हो पाए हैं, वहां तक टूरिस्ट जा सकेंगे।
दूसरे प्रोजेक्ट का काम भी तेज होगा
टूरिज्म और देश की सुरक्षा के लिहाज से अहम कांगड़ा एयरपोर्ट के एक्सटेंशन पर काफी समय से चर्चा हो रही थी मगर अब जाकर इसे फाइनल मंजूरी मिली है। एयरपोर्ट के एक्सटेंशन का काम 2 फेज में बांटा गया है।
एयरपोर्ट के एक्सटेंशन पर स्थिति स्पष्ट न होने की वजह से कुछ दूसरे प्रोजेक्ट भी लटके हुए थे। पठानकोट-मंडी फोरलेन का काम भी इसी वजह से बनोई चौक से मटौर तक सस्पेंड कर दिया गया। आईटी पार्क के लिए सिलेक्ट जमीन का कुछ हिस्सा भी एयरपोर्ट एक्सटेंशन की जद में आ रहा था।